বরানসীদা তোঙান তোঙানবা চাউখৎ-থৌরাংগী প্রোজেক্তশিং শঙ্গাখিবা অমসুং উরেপ-উয়ুং তমখিবগী থৌরমদা পীখিবা প্রধান মন্ত্রীগী ৱারোল

উত্তর প্রদেশকী রাজ্যপাল শ্রীমান রাম নায়ক, উত্তর প্রদেশকী মুখ্য মন্ত্রী শ্রীমান য়োগী আদিত্যনাথ, কেন্দ্রগী মন্ত্রীমন্দলদা ঐহাক্কী খোংলোই শ্রীমান মনোজ সিনহা, সংসদতা ঐহাক্কী মরূপ অমদি ঐহাক্কী মতম কুইনদগী লোইনরক্লবা মরূপ অমদি প্রদেশ ভার্তীয় জনতা পার্তীগী প্রসিদেন্ত শ্রীমান মহেন্দ্র নাথ পান্দে, জাপান এম্বেসীগী চার্জ দি এফিয়র শ্রী হিরেকা অসারী অমসুং বনারসকী ঐহাক্কী ইচল–ইচে অমসুং ইচিল–ইনাওশিং। ঐহাক্না অহানবা মক্তদা ঐখোয়গী লৈবাক অসিগী মীংচৎ হেঙ্গৎহনখিবী ইচানুপী অমবু শিংথাজবা পামজৈ। অদোম্না উবীরম্লগনি মদুদি অসমগী নাওগোং জিলাগী দীনগামদা লৈবী নুপীমচা হীমা দাসনা থোইদোক হেন্দোকপা অমা তৌখ্রে। ময়াম্না তি.ভি.দা উবীরম্লগনি… ঙসি ঐহাক্না অখন্ননা ত্বিৎ অমা তৌখি। স্তেদিয়ম অদুদা লৈরিবা কমেন্তেতর অদুনা মথুম–মরাং অমগা লোয়ননা ঙাংখিবা ৱাফম অদু, ভারত মচা পুম্নমক্কী চাউথোকচনীংঙাইনি। মায় পাকপগা লোয়ননা মহাক্না ভারতকী মচু অহুমগী ফিরাল পায়হনখি লোয়ননা মহাক্কী অসমগী ফি মচা অদু ঙক্তা য়েৎপা মহাক কাওখিদে। মহাক্না তকমান ফংবা মতম অদুদা মহাক লেপতুনা লৈখি, ভারতকী মচু অহুমগী ফিরাল পায়খি অমদি জন–মন–গন হৌরকখি। চহি ১৮ খক্তা ঙাইরিবা হীমা দাসকী মমিৎতগী মপী তাখিবা অদু অদোম্না উবীরমগনি। মদু ভারত ইমাদা কত্থোকচবনি। শক্তম অদুনা ভারত মচা কোতি চামগা তরামঙাগী মফমদা অনৌবা থৌনা পাঙ্গল অমা পীনবীরে। অপীকপা খুঙ্গং অমগী ফৌ থাবা লৌমী ইমুং অমগী নুপীমচা অসি থা ১৮গী মমাংদা জিলাগী থাক্তা শান্নরম্মি, কৈদৌনুংদা রাজ্যগী থাক্তা শান্নখিদ্রিবী মহাক্না ঙসিদি থা ১৮গী মনুংদা মালেমদা ভারতপু মীংচৎ পুদুনা লাক্লি। ঐহাক্না হীমা দাসপু হন্না হন্না নুংঙাইবা ফোংদোকচরি, য়াইফ–পাউজেল পীজরি। অমদি খুবাক খুদুনা পুক্নীং থৌগৎপীনবা ময়ামগী মফমদা হায়জরি। ইচল–ইচে অমসুং ইচিল–ইনাওশিং, বাবা ভোলেনাথকী সাৱন মতম হৌরক্কদৌরে। মতম খরগী মতুংদা কাশীদা মালেম পুম্বদগী লাকপা শিববু নিংজবশিংগী মেলা পাংথোক্লগনি। থৌরম অসিগী শেম শাবা কন্না হোৎনরি। ইচল–ইচে অমসুং ইচিল–ইনাওশিং ঙসি ঐখোয়না থৌরম অসি পাংথোক্নবা শেম শারিবা তাঞ্জা অসিদা হৌখিবা নুমীৎ খরদা থোকহন্নীংদবা থৌদোক্তা লৈখিদ্রবশিংগী ইমুং মনুংগী অৱাবদসু শরুক য়াজরি। বনারসতা থোকখিবা থৌদোক্তা মমল নাইদ্রবা থৱায় মাংখিবশিং অদু অৱাবগী মশক্নি। অতোপ্পগী অৱাবদা শরুক য়াবা, মতেং পাংবা অসি কাশীগী অখন্নবা শক্তম্নি। ভোলে বাবাগুম্বা ইচম চমজবা, মীপুম খুদিংমক্কী অৱা অনাদা শরুক য়ারিবা ইমা গঙ্গাগুম্বগী মওং মতৌ অসিমক বনারসকী শক্তম্নি। ঙসি মীদিয়াদা, সোসিয়েল মীদিয়াদা কাশীগী লম্বী–সরকশিং, তম্পাক্কী লমদমশিং অমসুং পাৎশিংগী শক্তম উরুবা মীপুম খুদিংমক্কী থমোয়দা খিং–খিং লাওবা ফাওই। হৌজিক্তি কোকথক্তা তিংলম্বা ইলেক্ত্রিক ৱায়র মাংখ্রে। লম্বী সরকশিং মৈঙান্না থল্লে। মচু কয়াগী মঙালগী মরক্তা ঈশিং চাইবীগী শক্তম উরুবদা পুক্নীং হুনীংঙাইনি। মরূপশিং হৌখিবা চহি মরিগী মনুংদা বনারসতা লুপা কোতি লিশিং কয়া ইনবেস্ত তৌখ্রে অমদি মখা তানা চত্থরি। ২০১৪গী মতুংদা ঐখোয়গী মাংদা মায়োক্নবা কয়া অমা লৈখি। কাশীগী চাউখৎ–থৌরাংকীদমক মমাংগী সরকারদগী মতেং কয়া ফংখিদে। মতেংদি তোকখ্রো অপনবা পীরম্মি। অদুবু অদোম্না লখনৌদা ঐখোয়বু মশিং য়াম্না শৌগৎপীরকপা মতম অদুদগী কাশীগী চাউখৎ–থৌরাংদা খোংজেল য়াংখৎলে। থৌরম অসিগী মখা চত্থরকপা ওইনা হৌজিক হৌজিকমক ঐহাক্না চাউরাক্না লুপা কোতি লিশিং অমগী প্রোজেক্তশিং উরেপ উয়ুং তমখ্রে অমদি শঙ্গাখ্রে। কেন্দ্র অমসুং রাজ্যগী কুনথ্রাদগী হেনবা প্রোজেক্তশিং অসিদা, মফম অসিগী লম্বী সরকশিং, ত্রান্সপোর্ত, ঈশিংগী সপ্লাই, সীৱেজ, চাক থোংনবা গ্যাস, স্বচ্ছতা অমসুং শহর অসিবু ফজহনবা য়াওরি। মসিগী মথক্তা ইনকম তেক্স ত্রিব্যুনেলগী সর্কুইত বেঞ্চ অমসুং সেন্ত্রেল গবর্নমেন্ত ইমপ্লোইশিংগী সি.জি.ঐচ.এস. ৱেলনেস সেন্তরগী ফেসিলিতীনসু মফম অসিগী মীয়ামদা খুদোংচাবা ফংহল্লগনি। ইচল–ইচে অমসুং ইচিল–ইনাওশিং, বনারসতা লাক্লিবা অহোংবশিং অসিগী কান্নবা মনাক নকপদা লৈরিবা খুঙ্গংশিংনা ফংলি। খুঙ্গংশিং অদুদা থক্নবা ঈশিংগা মরি লৈনবা তোঙান তোঙানবা প্রোজেক্তশিংসু ঙসি মফম অসিদা হৌদোকখ্রে। মফম অসিদা তিল্লরিবা লৌমী ইচল–ইচে অমসুং ইচিল–ইনাওশিংবু অখন্ননা নুংঙাইবা ফোংদোকচরি। মীফম পাংথোক্লিবা মফম অসিগা নক্ননা শাবা লোইরবা পেরিশেবল কার্গো কেন্দ্র লৈরিবা অসি ঙসি শঙ্গানবগী খুদোংচাবা ফংজবা অসি ঐহাক্কী লাইবক ফবনি। মরূপশিং কার্গো সেন্তর অসিনা মফম অসিগী লৌমীশিংদা চাউনা কানহল্লগনি। ইচল–ইচে অমসুং ইচিল–ইনাওশিং, ত্রান্সপোর্তেসন্দগী ত্রান্সফোর্মেসনগী লম্বীদা সরকার অসিনা খোংজেল য়াংনা মাংলোমদা চংশিল্লি। লৈবাক অসিগী নোংপোক থংবা শরুক অসিদা ঐখোয়না অখন্ননা চাউনা ফোকস তৌরি। ঙাইহাক্কী মমাংদা আজমগরদা উরেপ–উয়ুং তমখিবা লৈবাক অসিগী খ্বাইদগী শাংবা এক্সপ্রেসৱে অদু ভিজন অসিগী শরুক অমনি। মরূপশিং, পুন্সিদা লাক্লিবা অৱাবশিংবু মেদিকেল সাইন্সকী খুত্থাংদা হন্থহন্নবা সেন্তরসু চংশিল্লি। অদোমগী মতেংদগী বনারস অসি নোংপোক ভারতকী হেল্থ হব ওইরক্লি। মহৈ–মশিংগী লমদা শকখঙলবা বি.ঐচ.য়ু. অসি ঙসিদি হকশেলগী লমদসু মশক খঙবা হৌরক্লে। অদোম্না খঙবদা নুংঙাইবা ফাওগনি মদুদি হন্দক্তা বি.ঐচ.য়ু.না এইম্সকা পুল্লগা ৱার্ল্দ ক্লাস হেল্থ ইন্সতিত্যুৎ শেমগৎনবা য়ানখ্রে। অথুবা মতমদা মদুগী মহয় উবা ফংলগনি। তাঞ্জা অসিদা বনারসতা লৈরিবশিংগা লোয়ননা মফম অসিদা চত্থোক–চৎশিন তৌরিবা মীওইশিংগীসু শম্নবা অসি য়াম্না মরু ওইরি। মরম অদুনা লম্বী–থোং ওইগেরা নত্রগা রেল ওইগেরা, তোঙান তোঙানবা অনৌবা খুদোংচাবশিং ঙসিদি কাশীনা ফংলি। মায়কৈ অসোমদা মফম অসিদা কেন্ত রেলৱে স্তেসনবু অনৌবা মওং মতৌ পীনবা থবক চত্থরি। বনারসপু ইলাহবাদ অমসুং ছপরাগী শম্নহল্লিবা ত্রেক অসি শরুক অনি ওইহন্নবগী থবক খোংজেল য়াংনা চত্থরি। বনারসতগী বলিয়া ফাওবগী ইলেক্ত্রিফিকেসনগী থবকসু মপুং ফানা লোইশিল্লে অমদি ঙসিদগী সেক্সন অসিদা মেমো ত্রেনসু চেনবা হৌরে। ত্রেন অদু হৌজিক ঐহাক্না ফিরাল হায়দুনা লমথাখি। মরূপশিং, মালেমগী মফম কয়াদগী বাবা ভোলেগী ভক্তশিংনা কাশীদা লাকপা মতমদা খুদোংচাদবা লৈহন্দনবা থবক পায়খৎলি। পঞ্চকোশীগী লম্বী পাকথোক চাউথোকহনবগী থবকসু ঙসিদগী হৌরে। ইচল–ইচে অমসুং ইচিল–ইনাওশিং, কাশী অসি লমকোইবশিংগী মেপ্তা মরুওইবা অমা ওইরক্লি। ঙসি মফম অসিদা ইন্তর্নেস্নেল কনভেন্সন সেন্তর রুদ্রাক্ষকী উরেপ–উয়ুং তমখ্রে। চহি অনিগী মমাংদা জাপানগী প্রধান মন্ত্রী অমদি ঐহাক্কী মরূপ শ্রী শিঞ্জো অবেনা ঐহাক্কা লোয়ননা কাশীদা লাকখিবা মতম অদুদা মহাক্না খুদোল অসি ভারত্তা, কাশীগী মীয়ামদা পীবীরম্বনি। মথংগী চহি অমা মখায়–অনিগী মনুংদা প্রোজেক্ত অসি মপুং ফানা লোইশিল্লগনি। কাশী মচা পুম্নমক্কী মফমদগী, লৈবাক মীয়ামগী মফমদগী খুদোল অসিগীদমক জাপানগী প্রধান মন্ত্রী শ্রী শিঞ্জো অবেগী মফমদা থমোয় শেংনা তৌবীমল খঙবা উৎচরি। ইচল–ইচে অমসুং ইচিল–ইনাওশিং, ঙসি পায়খৎলিবা থবকশিং অসিনা বনারসপু স্মার্ত সিতী ওইহল্লগনি। মফম অসিদা ইন্তিগ্রেতেদ কমান্দ অমসুং কন্ত্রোল সেন্তরদা খোংজেল য়াংনা থবক চত্থরি। লৈবাক পুম্বগী এদমিনিস্ত্রেসন, পব্লিক ফেসিলিতীগী কন্ত্রোল মফম অসিদগী তৌরগনি। ঙসিদি চাউরাক্না অসিগুম্বা প্রোজেক্ত ১০দা থবক চত্থরি। মেক ইন ইন্দিয়া অমসুং দিজিতেল ইন্দিয়া অভিয়ান্না মীচম মীয়ামগী পুন্সিবু নুংঙাইহল্লে অমদি লাইথোকহনবগী থবক তৌরি। মসিদা উত্তর প্রদেশসু মরুওইবা থৌদাং লৌরি। ঐহাক্না য়োগীজী অমসুং মহাক্কী তীম অপুনববু ইন্দস্ত্রীয়েল পোলিসী শেম্লিবা, ইনভেস্তকীদমক এৎমোসফিয়র শেমগৎলিবা অদুগীদমক থাগৎপা ফোংদোক্লি। মদুগী মহৈ অদু লাকপা হৌরে। নুমীৎ খরনিগী মমাংদা নোইদাদা মালেমগী খ্বাইদগী চাউবা সেমসুংগী ফোন শাবা ফেক্তরী অমা শঙ্গানবগী খুদোংচাবা অদু ঐহাক্না ফংজখি। মসিনা মীওই কয়াদা থবক ফংহল্লগনি। অদোমনা মসি খঙবদা চাউথোকচবা ফাওগনি মদুদি হৌখিবা চহি মরি অসিদা মোবাইল শাবা ফেক্তরীগী মশিং অসি অনিদগী ১২০দা হেঙ্গৎলে, মদুগী মনুংদা ফেক্তরী ৫০ হেন্না উত্তর প্রদেশতা লৈরি। ফেক্তরীশিং অসিনা নহারোল লাখ মরি হেন্না থবক পীরি। মরূপশিং, থবক ফংহনবগী ৱাফম লাকপা মতমদা মফম অসিগী ইমাশিং–ইচল ইচেশিংদা সরকারনা অখন্নবা পুক্নীং চংলি। মশানা মশাবু থবক পীজনবা মুদ্রা য়োজনাগী খুত্থাংদা বেঙ্ক গরেন্তী য়াওদনা লোন ফংহনবা নত্রগা লেম্না এল.পি.জি. সিলিন্দর ফংহনববু ওইগেরা, লাইরবা ইমাশিং অমসুং ইচল–ইচেশিংগী পুন্সিদা অহোংবা পুরক্লে। মীপুম খুদিংমক্কী মফমদা লু–নানবা ফুয়েল ফংহন্নবা কাশীদা য়াম্না চাউবা প্রোজেক্ত পায়খৎলি। ঙসি সিতী গ্যাস দিস্ত্রীব্যুসন সিস্তেম শঙ্গারিবা অসি মসিগী শরুক অমনি। মসিগীদমক ইলাহবাদতগী বনারস ফাওবা পাইপ লাইন তিংলে। হৌজিক ফাওবদা বনারসতা য়ুম লিশিং নিপালদা পাইপকী গ্যাস য়ৌহল্লে অমদি তুংদা য়ুম লিশিং ৪০ হেনবদা য়ৌহন্নবা থবক চত্থরিবা অসিদা ঐহাক নুংঙাইবা ফাওই। ঐহাক্কী কাশীগী ইচল–ইচে অমসুং ইচিল–ইনাওশিং ঙসি ঐহাক্না ময়ামগী মরক্তা লাকচনবগী তাঞ্জা ফংজরে। ময়াম পুম্নমক্তা ঙসি তোঙান তোঙানবা প্রোজেক্তশিং উরেপ উয়ুং তম্বা অমদি খুৎশিন্নবগী খুদোংচাবা অদু মফম অসিদা ফংজরে। ঐহাক্না অমুক হন্না ঐহাক্কী কাশীগী মীয়ামবু থমোয় শেংনা তৌবীমল খঙবা উৎচরি। ঐহাক্কা লোয়ননা অহৌবা খোংজেলদা লাওবীয়ু – হর হর মহাদেব। হন্না হন্না থাগৎচরি।